《奉答大司空镇山朱公致政还家二首 其一》
明代·胡直

几人师保冠群公，更睹河渠继禹功。此日情倾三径客，向来才敌万夫雄。

五云绕映宫袍色，绿野春连玉树丛。莫羡东山能著屐，虞廷还忆旧司空。

作者简介：（1517—1585）明江西泰和人，字正甫，号庐山。嘉靖三十五年进士。授刑部主事，官至福建按察使。少时专治古文，后从欧阳德及罗洪先学，以王守仁为宗。有《胡子衡齐》、《衡庐精舍藏稿》。